FI Euroopan unionin virallinen lehti CE 259/132

Talousarviokehykset ja painopisteet vuonna 2009 (Pääluokka III)

P6_TA(2008)0175

Euroopan parlamentin päätöslauselma 24. huhtikuuta 2008 talousarviokehyksistä ja painopisteistä vuonna 2009 (2008/2024(BUD))

(2009/C 259 E/29)

Euroopan parlamentti, joka

— ottaa huomioon komission tarkistetun rahoitussuunnitelman vuosiksi 2007–2013, jonka komissio toimitti 31. tammikuuta 2008 talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn Euroopan parlamentin, neuvoston ja komission välisen toimielinten sopimuksen (1) 46 kohdan mukaisesti,

— ottaa huomioon komission tiedonannon neuvostolle, Euroopan parlamentille, Euroopan talous- ja sosiaalikomitealle sekä alueiden komitealle toimintastrategiasta vuodeksi 2009 (KOM(2008)0072) ja erityisesti sen II osan,

— ottaa huomioon edellä mainitun 17. toukokuuta 2006 tehdyn toimielinten sopimuksen,

— ottaa huomioon EY:n perustamissopimuksen 272 artiklan ja Euratomin perustamissopimuksen 177 artiklan,

— ottaa huomioon työjärjestyksen 112 artiklan 1 kohdan,

— ottaa huomioon budjettivaliokunnan mietinnön (A6-0084/2008),

A. toteaa, että Lissabonin sopimus on määrä ratifioida vuonna 2008, ja se tullee voimaan vuonna 2009 aiheuttaen muutoksia, joilla on huomattavia vaikutuksia EU:n talousarvioon: tärkeitä toimintalohkoja siirtyy hallitustenvälisestä käsittelystä yhteisön toiminnan piiriin ja Euroopan unioni saa lisää toimivaltaa uusilla aloilla,

B. toteaa, että ratifioitu Lissabonin sopimus asettaa Euroopan parlamentin vihdoin yhdenvertaiseen asemaan neuvoston kanssa lainsäädäntö- ja budjettivallan käyttäjänä; toteaa, että jaottelusta pakollisiin ja ei-pakollisiin menoihin luovutaan, ja koko vuotuiseen talousarviomenettelyyn on tehtävä syvällekäyviä muutoksia uuden sopimuksen määräysten johdosta,

C. toteaa, että vuonna 2009 muodostetaan uusi Euroopan parlamentti ja uusi Euroopan komissio,

1. painottaa, että uuden sopimuksen täytäntöönpanemiseksi Euroopan parlamentin, neuvoston ja komission on päästävä sopimukseen muutoksista asianomaisiin budjetti- ja lainsäädäntövälineisiin sekä uusista säännöistä, joilla varmistetaan uuden talousarviomenettelyn sujuva kulku ja joissa kunnioitetaan täysin uutta, Lissabonin sopimuksessa määrättyä kolmen toimielimen tasapainoa; on vakuuttunut välttämättömyydestä aloittaa valmistelut mahdollisimman pian, rinnan vuoden 2009 talousarviomenettelyn kanssa, jotta uutta menettelyä voidaan soveltaa vuoden 2010 talousarvioon;

2. huomauttaa, että vuonna 2008 on tehostettava valmisteluja kaikkien EU:n menojen, mukaan lukien yhteinen maatalouspolitiikka, ja varojen – mukaan lukien Yhdistyneen kuningaskunnan jäsenmaksualennus sekä jäsenvaltioiden EU:n puolesta keräämien tullien kantopalkkiot, kokonaisvaltaiseksi ja laaja-alaiseksi tarkistamiseksi, jotta komissio voi esittää siitä kertomuksen vuoteen 2009 mennessä; palauttaa mieliin 17. toukokuuta 2006 tehdyssä toimielinten sopimuksessa asetetun velvollisuuden mahdollistaa Euroopan parlamentin osallistuminen tarkistamisen kaikkiin vaiheisiin ja ottaa sen kanta asianmukaisesti huomioon;

3. korostaa, että solidaarisuuden on jatkossakin oltava yksi EU:n johtavista periaatteista ja että solidaarisuuden osoittaminen alueita kohtaan on äärimmäisen tärkeää, mitä on ilmennettävä myös huolehtimalla tarvittavasta rahoituksesta; toistaa, että parlamentti aikoo seurata tarkkaan alueiden edistymistä kehityksessä; pitää maksamatta olevia määriä merkittävänä huolenaiheena, koska ne voivat aiheuttaa budjettiongelmia aivan lähitulevaisuudessa;

4. toistaa kantansa, että EU:n ja sen kansalaisten tulevaisuudessa kohtaamat todelliset haasteet edellyttävät joustavaa reagointia, ja korostaa tarvetta avoimuuteen ja johdonmukaisuuteen lainsäädännön painopisteiden ja talousarviota koskevien päätösten välillä; pyytää siksi komissiolta sellaista tarkempaa eritelmää vuotuisen toimintastrategian II osassa yhteenvetona esitetyistä rahoitussuunnitelman ehdotetuista muutoksista, jossa esitettäisiin budjettikohdat, joita muutokset koskevat;

5. panee merkille, että tiedonannossaan toimintastrategiasta vuodeksi 2009 komissio esittää poliittiset paino-pistealansa, joissa keskitytään selvästi kasvuun ja työllisyyteen, ilmastonmuutokseen ja kestävän kehityksen Eurooppaan; korostaa, että poliittisia painopisteitä pitäisi tukea uusilla talousarvion painopisteillä, jotta EU:lla voisi olla asian kannalta tosiasiallista merkitystä; palauttaa kuitenkin mieliin – ja pitää valitettavana – että monivuotisen rahoituskehyksen eri menojen enimmäismäärissä käytettävissä oleva liikkumavara rajoittaa mahdollisuuksia rahoittaa uusia, esimerkiksi komission ehdotuksen mukaisia painopistealoja vaarantamatta jo sovittuja painopistealoja; kehottaa komissiota toimittamaan tarkempia tietoja näistä rahoitukseen liittyvistä vaikeuksista;

6. pitää komission parhaillaan valmistelemaa pienyrityksiä koskevaa säädöstä (KOM(2007)0724) hyvin tärkeänä keinona tukea pieniä ja keskisuuria yrityksiä; panee merkille, että rahoituskehystä ja säädöksiä tarvitaan myös pk-yritysten tukemiseksi sopivimmalla tavalla;

7. toteaa erittäin huolestuneena, että komissio on vuotta 2009 silmällä pitäen jo alkanut määrittää painopisteitä uudelleen, eritoten niissä monivuotisen rahoituskehyksen otsakkeissa, joissa on erityisen vähän liikkumavaraa; ymmärtää, että viime kädessä tiettyjä EU:n toimia saatetaan joutuakin arvioimaan uudelleen, koska rajallisten resurssien tilanteessa ei yksinkertaisesti liene mahdollista sopia uusien painopisteiden rahoittamisesta ilman uusia määrärahoja ja arvioimatta ensin entisiä painopisteitä; painottaa kuitenkin, että mahdolliset päätökset painopisteiden muuttamisesta tekevät parlamentti ja neuvosto, eikä komission ole syytä ennakoida niitä;

8. korostaa, että parlamentti tulee käyttämään kaikkia 17. toukokuuta 2006 tehdyssä toimielinten sopimuksessa suotuja keinoja, mukaan lukien 5 prosentin lainsäädännöllinen joustavuus monivuotisen rahoituskehyksen kaudella 2007–2013, poliittisten painopisteidensä toteuttamiseksi; kehottaa komissiota tuottamaan, kun se valmistelee vuoden 2009 alustavaa talousarvioesitystä (ATE), kultakin toimintalohkolta selkeän, johdonmukaisen ja perinpohjaisen toimintoselvityksen, jotta asiasta vastaavat Euroopan parlamentin valiokunnat voivat tarkastella EU:n eri ohjelmien ja eri alojen politiikan täytäntöönpanoa ja odotettua etenemistä perusteellisesti;

9. korostaa järkevän budjetoinnin periaatteen suurta merkitystä ja muistuttaa, että tavoitteena on edelleen kustannustehokkuus ja tuloksiin keskittyvä talousarvio; pyytää komissiota valmistelemaan ATE:n, joka antaa realistisen kuvan kaikista rahoitustarpeista vuodeksi 2009, erityisesti monivuotisen rahoituskehyksen otsakkeessa 4, ja ilmoittamaan budjettivallan käyttäjille pidemmällä aikavälillä odotettavista rahoitustarpeista; haluaa muistuttaa, että joustoväline on tarkoitettu ennalta arvaamattomien poliittisten haasteiden rahoittamiseen, eikä sitä pidä käyttää talousarviomenettelyn kuluessa väärin ennalta tiedossa olevan EU:n politiikan ja toiminnan rahoittamiseen;

10. aikoo käyttää kokonaisuudessaan kaikki pilottihankkeiden ja valmistelutoimien toteuttamiseen 17. toukokuuta 2006 tehdyn toimielinten sopimuksen liitteessä II olevassa D osassa vahvistetut määrärahat, jos se on tarpeen ehdotettujen hankkeiden ja toimien lukumäärän ja laajuuden vuoksi; pitää pilottihankkeita ja valmistelutoimia välttämättömänä välineenä, jolla parlamentti voi valmistella maaperää Euroopan kansalaisten edun mukaisille uusille politiikanaloille ja toimille; katsoo, että on tärkeää lisätä tukea jo menestyksekkäästi käynnistyneille hankkeille; painottaa, että liikkumavaraa on suotava riittävästi, jotta parlamentti voi hyödyntää tätä välinettä täysimittaisesti 17. toukokuuta 2006 tehdyn toimielinten sopimuksen puitteissa; pyrkii ilmoittamaan komissiolle pilottihankkeisiin ja valmistelutoimiin liittyvistä suunnitelmistaan ennen parlamentin kesätaukoa;

11. pitää EU:n talousarvion selkeää ja helposti ymmärrettävää esitystapaa ehdottomana välttämättömyytenä, koska se on myös väline tiedottaa Euroopan kansalaisille EU:n varojen käytöstä; on tietoinen siitä, että toimintoperusteisella budjetoinnilla pyritään sovittamaan taloudelliset ja henkilöstöresurssit poliittisiin tavoitteisiin menoja koskevien komission toimintalohkojen mukaisesti; kantaa kuitenkin huolta siitä, että on käynyt yhä vaikeammaksi erottaa toisistaan komission toiminta- ja hallintomenot ja että jo nyt huomattava määrä menoja, jotka tosiasiassa ovat hallintomenoja, rahoitetaan toimintamäärärahoin;

12. panee huolestuneena merkille, että myös henkilöresurssien alalla komission taipumus toiminnan ulkois-tamiseen sekä viimeisimmät henkilöstösääntöjen muutokset ovat synnyttäneet tilanteen, jossa yhä suurempi osa EU:n henkilöstöstä jää budjettivallan käyttäjän hyväksymien toimielinten henkilöstötaulukoiden ulkopuolelle eikä heidän palkkaansa makseta monivuotisen rahoituskehyksen otsakkeesta 5; pitää tätä avoimuuden puutetta erittäin valitettavana; vaatii julkista ja syvällistä keskustelua kaikkien sidosryhmien kesken eurooppalaisen hallintotavan tulevaisuudesta;

13. kehottaa puhemiestä välittämään tämän päätöslauselman neuvostolle, komissiolle ja tilintarkastustuomioistuimelle.

(1) EUVL C 139, 14.6.2006, s. 1, sopimus sellaisena kuin se on muutettuna Euroopan parlamentin ja neuvoston päätöksellä 2008/29/EY (EUVL L 6, 10.1.2008, s. 7).